Vrou doodgery toe sy glo wou vlugArgieffoto: Netcare 911 ŉ Vrou in haar 30’s is Maandagaand op die N2-snelweg naby die Tongaat-tolplaza in KwaZulu-Natal doodgery toe sy glo van ŉ groep mans probeer vlug het. Chris Botha, woordvoerder van Netcare 911, het gesê die voorval het omstreeks 19:20 plaasgevind. “Volgens inligting van die toneel is die vrou deur ŉ onbekende aantal mans gejaag. In ŉ poging om hulle te ontduik het sy oor die snelweg gehardloop en voor ŉ voertuig beland,” het Botha gesê. Die vrou is op slag dood. Maj. Thulan Zwane, provinsiale polisiewoordvoerder, het by navraag aan Maroela Media gesê inligting oor die voorval is nog skraps. “Die Tongaat-polisie ondersoek ŉ saak van strafbare manslag. Die omstandighede rondom die ongeluk word nog ondersoek,” het hy gesê.